Fem danske mænd i alderen 29 til 58 årer blevet anholdt for moms- og skattesvig for et tocifret millionbeløb.

Det oplyser Københavns Politi.

De mistænkte blev anholdt i en anholdelses- og ransagningsaktion på en række privatadresser og en virksomhed i Storkøbenhavn og en virksomhed i Sverige i dag.

Mændene er mistænkt for at have unddraget det offentlige et tocifret millionbeløb i moms og skat gennem en række håndværksvirksomheder, oplyser politiet.

- Disse kriminelle opretter komplicerede virksomhedsstrukturer, hvis formål er at svindle statskassen for vores alles skattekroner, siger vicepolitiinspektør Peter Reisz, der er leder af Afdelingen for økonomisk kriminalitet i Københavns Politi, i pressemeddelelsen.

Kan komme flere anholdelser

Fire af mændene blev anholdt i Danmark, og tre af dem vil blive fremstillet i Dommervagten i København, hvor politiet vil kræve varetægtsfængsling.

- Den sidste vil givetvis blive løsladt, siger Torben Frederiksen, politikommissær i Afdelingen for Økonomisk Kriminalitet, til DR.

Den femte mand blev anholdt i Sverige og vil blive begæret udleveret.

Efterforskningen af sagen og dagens aktion er foregået i samarbejde mellem Københavns Politi, Bagmandspolitiet (SØIK), Rigspolitiets NC3-enhed og svensk politi.